SL Uradni list Evropske unije L 96/1

UREDBA KOMISIJE (EU) 2017/626

z dne 31. marca 2017

o spremembi prilog II in III k Uredbi Evropskega parlamenta in Sveta (ES) št. 396/2005 glede mejnih vrednosti ostankov za acetamiprid, ciantraniliprol, cipermetrin, ciprodinil, difenokonazol, etefon, fluopiram, flutriafol, fluksapiroksad, imazapik, imazapir, lambda-cihalotrin, mezotrion, profenofos, propikonazol, pirimetanil, spirotetramat, tebukonazol, triazofos in trifloksistrobin v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti člena 14(1)(a) Uredbe,

ob upoštevanju naslednjega:

(1) Komisija za Codex Alimentarius (CAC) je 11. julija 2015 sprejela mejne vrednosti ostankov iz Codexa (CXL) za mezotrion (2). CAC je 1. julija 2016 sprejela CXL za abamektin, acetamiprid, acetoklor, klorotalonil, ciantraniliprol, cipermetrin, ciprodinil, difenokonazol, etefon, flonikamid, fluopiram, flutriafol, fluksapiroksad, imazapik, imazapir, lambda-cihalotrin, lufenuron, profenofos, propikonazol, pirimetanil, kvinklorak, spirotetramat, tebukonazol, triazofos in trifloksistrobin (3).

(2) Mejne vrednosti ostankov (MRL) za navedene snovi so določene v Uredbi (ES) št. 396/2005.

(3) Kadar obstajajo mednarodni standardi ali se jih kmalu pričakuje, se v skladu s členom 5(3) Uredbe (ES) št. 178/2002 Evropskega parlamenta in Sveta (4) pri razvoju ali prilagoditvi živilske zakonodaje upoštevajo, razen če so taki standardi ali njihovi pomembni deli neučinkovito ali neprimerno sredstvo za izpolnjevanje legitimnih ciljev živilske zakonodaje ali če obstajajo znanstveni razlogi proti ali če privedejo do drugačne ravni varovanja, kakor je v Skupnosti določena kot primerna. Poleg tega v skladu s točko (e) člena 13 navedene uredbe Unija pospešuje doslednost med mednarodnimi tehničnimi standardi in živilsko zakonodajo ob sočasnem zagotavljanju, da se visoka raven varstva, sprejeta v Uniji, ne zmanjšuje.

(4) Unija je Odboru Codex za ostanke pesticidov (CCPR) sporočila svoj pridržek glede predlaganih CXL za naslednje kombinacije pesticid/proizvod: abamektin (vsi proizvodi); acetoklor (vsi proizvodi); klorotalonil (vsi proizvodi); ciantraniliprol (mleko); etefon (ječmen, rž, pšenica); flonikamid (vsi proizvodi); flutriafol (kapusnice, zelena, bučnice, paprika, pečkato sadje, proizvodi živalskega izvora); fluksapiroksad (zelena, jagodičje in drugo drobno sadje, kapusnice, listnate kapusnice, korenje, zelenjava – plodovke, bučnice, česen, čebula, pastinak, šalotka); lufenuron (vsi proizvodi); mezotrion (šparglji/beluši, grmičasto jagodičje, rozgasto sadje, ameriške brusnice, užitna drobovina sesalcev, jajca, meso sesalcev, mleko, okra, užitna drobovina perutnine, perutninsko meso, rabarbara, sladkorni trs); kvinklorak (vsi proizvodi) in tebukonazol (sončnična semena).

(5) Zato bi bilo treba CXL za acetamiprid, ciantraniliprol, cipermetrin, ciprodinil, difenokonazol, etefon, fluopiram, flutriafol, fluksapiroksad, imazapik, imazapir, lambda-cihalotrin, mezotrion, profenofos, propikonazol, pirimetanil, spirotetramat, tebukonazol, triazofos in trifloksistrobin, ki niso navedene v uvodni izjavi 4, vključiti v Uredbo (ES) št. 396/2005 kot MRL, razen kadar se nanašajo na proizvode, ki niso določeni v Prilogi I k navedeni uredbi, ali kadar so določene na nižji ravni od trenutnih MRL. Navedene CXL so varne za potrošnike v Uniji (5).

(6) V okviru postopka za registracijo fitofarmacevtskega sredstva, ki vsebuje aktivno snov spirotetramat, za uporabo na kakijih je bila v skladu s členom 6(1) Uredbe (ES) št. 396/2005 vložena vloga za spremembo obstoječe MRL.

(7) V skladu s členom 6(2) in (4) Uredbe (ES) št. 396/2005 je bila vložena vloga za flutriafol na bučnicah z užitno lupino. Vložnik trdi, da ob odobrenih uporabah navedene snovi na takih kmetijskih rastlinah v Združenih državah ostanki presegajo MRL iz Uredbe (ES) št. 396/2005 in da so za preprečevanje trgovinskih ovir pri uvozu navedenih kmetijskih rastlin potrebne višje MRL.

(8) V skladu s členom 8 Uredbe (ES) št. 396/2005 so zadevne države članice navedene vloge ocenile in Komisiji poslale poročila o ocenah.

(9) Evropska agencija za varnost hrane (v nadaljnjem besedilu: Agencija) je preučila vloge in poročila o ocenah, zlasti glede tveganj za potrošnike in po potrebi za živali, ter predložila obrazložena mnenja o predlaganih MRL (6). Navedena mnenja je poslala Komisiji in državam članicam ter jih javno objavila.

(10) Agencija je glede uporab, zajetih v navedenih vlogah, ugotovila, da v celoti izpolnjujejo zahteve po podatkih in da so spremembe MRL, ki jih zahtevajo vložniki, sprejemljive z vidika varnosti potrošnikov na podlagi ocene izpostavljenosti potrošnikov za 27 posebnih skupin evropskih potrošnikov. Upoštevala je najnovejše informacije o toksikoloških značilnostih snovi. Niti pri vseživljenjski izpostavljenosti tem snovem z uživanjem vseh živil, ki bi te snovi lahko vsebovala, niti pri kratkotrajni izpostavljenosti zaradi čezmernega uživanja zadevnih kmetijskih rastlin in proizvodov ni bilo ugotovljeno tveganje, da se sprejemljivi dnevni vnos ali akutni referenčni odmerek preseže.

(11) Iz obrazloženih mnenj Agencije in ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.

(12) Uredbo (ES) št. 396/2005 bi bilo zato treba ustrezno spremeniti.

(13) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

Prilogi II in III k Uredbi (ES) št. 396/2005 se spremenita v skladu s Prilogo k tej uredbi.

Člen 2

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 31. marca 2017 Za Komisijo Predsednik Jean-Claude JUNCKER

(1) UL L 70, 16.3.2005, str. 1.

(2) ftp://ftp.fao.org/codex/reports/reports_2015/REP15_PRe.pdf

Skupni program FAO/SZO za prehranske standarde, Komisija za Codex Alimentarius. Dodatka III in IV, 38. zasedanje. Ženeva, Švica, 6.–11. julij 2015.

(3) http://www.fao.org/fao-who-codexalimentarius/sh-proxy/ar/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-48%252FReport%252FREP16_PRe.pdf

Skupni program FAO/SZO za prehranske standarde, Komisija za Codex Alimentarius. Dodatek II, 39. zasedanje. Rim, Italija, 27. junij–1. julij 2016.

(4) Uredba (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (UL L 31, 1.2.2002, str. 1).

(5) Znanstvena podpora za pripravo stališča EU na 47. zasedanju Odbora Codex za ostanke pesticidov (CCPR). EFSA Journal 2015;13(7):4208 [178 str.].

Znanstvena podpora za pripravo stališča EU na 48. zasedanju Odbora Codex za ostanke pesticidov (CCPR). EFSA Journal 2016;14(8):4571 [166 str.].

(6) Znanstvena poročila Agencije so na voljo na spletu: http://www.efsa.europa.eu.

Reasoned opinion on the setting of import tolerance for flutriafol in cucurbits with edible peel (Obrazloženo mnenje o določitvi uvozne tolerance za flutriafol v bučnicah z užitno lupino). EFSA Journal 2016;14(9):4577 [16 str.].

Reasoned opinion on the modification of the existing maximum residue levels for spirotetramat in various crops (Obrazloženo mnenje o spremembi obstoječih mejnih vrednosti ostankov za spirotetramat v različnih kmetijskih rastlinah). EFSA Journal 2016;14(3):4429 [34 str.].